钦定古今图书集成/明伦汇编/氏族典/第288卷 > 黄道周
## 钦定古今图书集成/明伦汇编/氏族典/第288卷 > 黄道周

按《明外史黄道周传》：“道周，字幼平，漳浦人。天启二年
进士，改庶吉士，授编修，为经筵展书官。内艰归。崇祯
二年，起故官，进右中允。疏救故相钱龙锡贬秩，调他
曹，龙锡得减死。五年正月方候补，遘疾求去。濒行上
疏语刺大学士周延儒、温体仁。帝不怿，责以挟私逞
臆，斥为民。九年，用荐召，复故官，进右谕德，掌司经局。”
道周以文章风节高天下，严冷方刚，不谐流俗，公卿
多畏而忌之。廷推阁臣，道周巳充日讲官，迁少詹事，
得与名。帝不用，用杨嗣昌等五人。道周乃草三疏，一
劾嗣昌，一劾陈新甲，一劾方一藻，上之，谪戍广西。十
五年八月，帝召辅臣问及故庶吉士张溥、周延儒，因
言溥与黄道周为人皆偏。蒋德璟曰：“道周蒙戍，极感
圣恩。但家贫子幼，实为可悯。”黄景昉、陈演、吴甡复相
继言。明日传旨复故官。既还朝，寻以病归。福王监国，
起吏部左侍郎，拜礼部尚书，协理詹事府。会南都覆
没，唐王聿键至衢州，遂奉表劝进。及王监国，命以本
官兼武英殿大学士参赞机务。是时国势衰微，兵食
俱乏，政归郑氏。诸大帅观望不敢出。道周愤，自请督
师。乃赍一月粮，以虚声鼓动忠义士，得卒九千馀人，
出衢州。所至抚安遗黎，联络声势，远近颇响应。进至
婺源，战败被获，一军尽覆，执至江宁，死。幕下士兵部
主事赵士超等四人皆死。